钦定古今图书集成/明伦汇编/官常典/第474卷 > 屈恒
## 钦定古今图书集成/明伦汇编/官常典/第474卷 > 屈恒

按《魏书屈遵传》：“遵子须，须长子恒，字长生，沉深有局
量，少纂家业，尤善书计。太祖初，给事诸曹。太宗世，迁
将作监，统京师诸署。世祖即位，稍迁尚书右仆射，加
侍中。以破平凉功，赐爵济北公，加平南将军，后转中
领军。恭宗在东宫，恒领太子少傅，后督诸军东伐，进
号镇东大将军。师次和龙，冯文通致牛酒以犒军，献”
甲三千，恒责其不送侍子，数之以王命，遂掠男女六
千口而还。恒在官公正，内外称其平。当世祖信任之，
委以大政。车驾出征，常居中留镇，与襄城公卢鲁元
俱赐甲第。世祖数临幸，赏赐隆厚。真君四年，坠马卒，
时年五十五。时世祖幸阴山，恭宗遣使乘传奏状，世
祖甚悼惜之，谓使人曰：“汝等杀朕良臣，何用乘马！”遂
令步归。赠征西大将军，谥曰成公。